Γνωμη της Επιτροπης - σύμφωνα με το άρθρο 251 παράγραφος 2 τρίτο εδάφιο στοιχείο γ), της συνθήκης ΕΚ επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση οδηγιας του Ευρωπαϊκου κοινοβουλιου και του Συμβουλιου που αφορά την προαγωγή της ηλεκτρικής ενέργειας από ανανεώσιμες πηγές στην εσωτερική αγορά ηλεκτρικής ενέργειας με την οποια τροποποιειται η προταση της επιτροπης σύμφωνα με το άρθρο 250 παράγραφος 2 της συνθήκης ΕΚ

1. ΕΙΣΑΓΩΓΗ

Στο άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπεται ότι η Επιτροπή γνωμοδοτεί για τις τροπολογίες που πρότεινε το Ευρωπαϊκό Κοινοβούλιο κατά τη δεύτερη ανάγνωση. Ακολουθεί η γνώμη της Επιτροπής επί εννέα τροπολογιών που πρότεινε το Κοινοβούλιο.

2. ΙΣΤΟΡΙΚΟ

α) Στις 31 Μαΐου 2000 η Επιτροπή διαβίβασε στο Συμβούλιο και το Ευρωπαϊκό Κοινοβούλιο την πρότασή της για οδηγία (COM(2000) 279 τελικό - 2000/0116 (COD) της 10ης Μαΐου 2000) [1].

[1] ΕΕ αριθ. C 311E, 31.10.2000, σ. 320

β) Η Οικονομική και Κοινωνική Επιτροπή διατύπωσε ευνοϊκή γνώμη στις 20 Σεπτεμβρίου 2000 [2].

[2] ΕΕ αριθ. C 367, 20.12.2000, σ. 5

γ) Η Επιτροπή των Περιφερειών διατύπωσε ευνοϊκή γνώμη στις 21 Σεπτεμβρίου 2000 [3].

[3] ΕΕ αριθ. C 22, 24.1.2001, σ. 27

δ) Στις 16 Νοεμβρίου 2000 το Ευρωπαϊκό Κοινοβούλιο γνωμοδότησε ευνοϊκά κατά την πρώτη ανάγνωση και ενέκρινε σειρά τροπολογιών οι οποίες αποσκοπούν ιδίως να αποσαφηνίσουν ορισμένους ορισμούς που αφορούν τις ανανεώσιμες πηγές ενέργειας και επέφεραν 18 τροποποιήσεις στην πρόταση της Επιτροπής [4].

[4] A5-0320/2000

ε) Η τροποποιημένη πρόταση της Επιτροπής διαβιβάστηκε στο Ευρωπαϊκό Κοινοβούλιο και στο Συμβούλιο στις 29 Δεκεμβρίου 2000 [5].

[5] COM(2000)884 τελικό

στ) Το Συμβούλιο εξέδωσε την κοινή του θέση στις 23 Μαρτίου 2001 [6].

[6] ΕΕ αριθ. C

ζ) Η κοινή θέση του Συμβουλίου και η ανακοίνωση της Επιτροπής επί της κοινής θέσης διαβιβάστηκαν στο Ευρωπαϊκό Κοινοβούλιο στις 30 Μαρτίου 2001 [7].

[7] SEC(2001) 506 τελικό

η) Στις 4 Ιουλίου 2001 το Ευρωπαϊκό Κοινοβούλιο ενέκρινε κατά τη δεύτερη ανάγνωση ψήφισμα που περιλαμβάνει εννέα τροπολογίες επί της κοινής θέσης.

3. ΣΚΟΠΟΣ ΤΗΣ ΠΡΟΤΑΣΗΣ

Σκοπός της πρότασης της Επιτροπής είναι να προωθήσει μεσοπροθέσμως στην ΕΕ τη σημαντική αύξηση της παραγωγής ηλεκτρικής ενέργειας από ανανεώσιμες πηγές ("ηλεκτρική ενέργεια ΑΠΕ"). Με βάση τον ενδεικτικό στόχο για διπλασιασμό του μεριδίου των ανανεώσιμων πηγών ενέργειας που καθορίστηκε στη Λευκή Βίβλο σχετικά με τις ανανεώσιμες πηγές ενέργειας και προς εκπλήρωση των θεμελιωδών αρχών που αποδέχθηκε η ΕΕ στο Κυότο, καλούνται τα κράτη μέλη να καθορίσουν εθνικούς στόχους για τη μελλοντική κατανάλωση ηλεκτρισμού ΑΠΕ.

Τα κύρια στοιχεία της πρότασης είναι τα εξής:

- ο βασικός ορισμός της ηλεκτρικής ενέργειας ΑΠΕ.

- η καθιέρωση ενδεικτικών στόχων για την κατανάλωση ηλεκτρικής ενέργειας στα κράτη μέλη, και ποσοστού 22% σε ευρωπαϊκό επίπεδο.

- ο έλεγχος από την Επιτροπή της εφαρμογής των συστημάτων στήριξης των παραγωγών ηλεκτρικής ενέργειας από ανανεώσιμες πηγές και από συμβατικές ενεργειακές πηγές.

- οι μηχανισμοί που εξασφαλίζουν ότι η ηλεκτρική ενέργεια παράγεται από ανανεώσιμες πηγές.

- κατά προτεραιότητα πρόσβαση στη μεταφορά και διανομή ηλεκτρικής ενέργειας από ανανεώσιμες πηγές.

4. ΓΝΩΜΗ ΤΗΣ ΕΠΙΤΡΟΠΗΣ ΕΠΙ ΤΩΝ ΤΡΟΠΟΛΟΓΙΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Το Κοινοβούλιο ενέκρινε κατά τη δεύτερη ανάγνωση εννέα τροπολογίες επί της κοινής πρότασης του Συμβουλίου τις οποίες αποδέχθηκε η Επιτροπή.

4.1. Τροπολογίες που υιοθέτησε η Επιτροπή

* Με την τροπολογία 1 επί της αιτιολογικής σκέψης 7 παρέχεται η δυνατότητα στην Επιτροπή να προτείνει δεσμευτικούς στόχους σε περίπτωση που καταστεί αναγκαίο.

* Με την τροπολογία 3 επί της αιτιολογικής σκέψης 16 ενισχύεται το επιχείρημα ότι είναι σημαντικό να διατηρηθεί η εμπιστοσύνη των επενδυτών.

* Με την τροπολογία 5 επί του άρθρου 3 παρέχεται η δυνατότητα στην Επιτροπή να προτείνει δεσμευτικούς στόχους εάν καταστεί αναγκαίο.

* Με την τροπολογία 6 επί του άρθρου 4 παράγραφος 2 αποσαφηνίζεται το περιεχόμενο που θα πρέπει να έχει η μελλοντική έκθεση της Επιτροπής σχετικά με τα διάφορα συστήματα στήριξης της ηλεκτρικής ενέργειας από ανανεώσιμες πηγές.

* Με την τροπολογία 7 επί του άρθρου 7 παράγραφος 1 θεσπίζεται η υποχρεωτική προτεραιότητα για την ηλεκτρική ενέργεια από ανανεώσιμες πηγές, στο βαθμό που το επιτρέπουν τα εθνικά συστήματα ηλεκτροδότησης.

* Με την τροπολογία 8 - άρθρο 7 παράγραφος 2α παρέχεται η δυνατότητα κατανομής του κόστους σύνδεσης μεταξύ των διαχειριστών των συστημάτων μεταφοράς και των διαχειριστών των συστημάτων διανομής.

* Με την τροπολογία 9 - άρθρο 7 παράγραφος 4 απαιτείται από τα κράτη μέλη να εξασφαλίζουν ότι τα τέλη μεταφοράς και διανομής που επιβάλλονται δεν συνιστούν διακριτική μεταχείριση για την ηλεκτρική ενέργεια από ανανεώσιμες πηγές, όπου περιλαμβάνεται η ενέργεια από ανανεώσιμες πηγές που παράγεται στις απομακρυσμένες περιοχές. Προβλέπεται επίσης, ότι όπου ενδείκνυται, τα κράτη μέλη εξασφαλίζουν ότι τα τέλη που βαρύνουν τη μεταφορά και διανομή ηλεκτρικής ενέργειας από εγκαταστάσεις που χρησιμοποιούν ανανεώσιμες πηγές ενέργειας αντικατοπτρίζουν τα εφικτά κέρδη που προκύπτουν από τη σύνδεση της εγκατάστασης με το δίκτυο. Τα κέρδη αυτά επιτρέπεται να απορρέουν από την άμεση χρήση του δικτύου χαμηλής τάσης.

* Σύμφωνα με την τροπολογία 10 επί του άρθρου 8 δεύτερο εδάφιο 1η περίπτωση, στην έκθεσή της η Επιτροπή πρέπει να συνυπολογίζει το εξωτερικό κόστος της ηλεκτρικής ενέργειας από μη ανανεώσιμες πηγές, καθώς και τις επιπτώσεις των δημόσιων επιχορηγήσεων υπέρ της ηλεκτρικής ενέργειας.

* Με την τροπολογία 11 επί της αιτιολογικής σκέψης 8 διασαφηνίζεται ότι τα συστήματα για την υποστήριξη των ανανεώσιμων πηγών ενέργειας πρέπει να συμβιβάζονται με άλλους στόχους της Κοινότητας, ιδίως όσον αφορά την ιεράρχηση των προτεραιοτήτων για τη διαχείριση των αποβλήτων.

4.2. Τροπολογίες που απέρριψε η Επιτροπή

* Η Επιτροπή δεν απέρριψε καμία τροπολογία.

5. ΣΥΜΠΕΡΑΣΜΑ

Δυνάμει του άρθρου 250 παράγραφος 2 της συνθήκης ΕΚ, η Επιτροπή τροποποίησε την πρότασή της σύμφωνα με τους προαναφερθέντες όρους.